రిషబ్ పంత్

రిషబ్‌ పంత్‌ (జననం 1997 అక్టోబరు 4) భారతదేశానికి చెందిన అంతర్జాతీయ క్రికెట్ క్రీడాకారుడు. ఆయన 2022లో దక్షిణ ఆఫ్రికాతో స్వదేశంలో జరిగిన సిరీస్ కు భారత జట్టు కెప్టెన్‌గా నియమితుడయ్యాడు. రిషబ్‌ పంత్‌ వికెట్‌ కీపర్‌ కమ్‌ బ్యాటర్‌గా మంచి గుర్తింపునందుకున్నాడు. ఆయన ఇండియన్ ప్రీమియర్ లీగ్ లో ఢిల్లీ క్యాపిటల్స్ జట్టుకు ప్రతినిధ్యం వహించాడు. రిషబ్ పంత్ డిసెంబర్ 2021లో తన స్వరాష్ట్రం ఉత్తరాఖండ్‌కు బ్రాండ్‌ అంబాసిడర్‌గా నియమితుడయ్యాడు.

జూన్ 2022లో దక్షిణాఫ్రికాతో జరిగిన T20I సిరీస్‌కు కెప్టెన్ కె.ఎల్ రాహుల్ గాయం కారణంగా దూరమవ్వగా రిషబ్ పంత్‌ని భారత కెప్టెన్‌గా నియమించారు.

 బాల్యం 
రిషబ్ పంత్ ఉత్తరాఖండ్‌లోని రూర్కీలో రాజేంద్ర పంత్, సరోజ్ పంత్ దంపతులకు జన్మించాడు. 12 సంవత్సరాల వయస్సులో రిషబ్ పంత్ తన తల్లితో కలిసి వారాంతాల్లో సోనెట్ క్రికెట్ అకాడమీలో తారక్ సిన్హా దగ్గర శిక్షణ కోసం ఢిల్లీకి వెళ్లేవాడు. అక్కడ వసతి లేకపోవడంతో మోతీ బాగ్‌లోని గురుద్వారాలో బస చేసేవారు. రిషబ్ తండ్రి ఏప్రిల్ 2017లో గుండెపోటుతో మరణించాడు.

 కెరీర్ 
తారక్ సిన్హా సూచనమేరకు రిషబ్ పంత్ రాజస్థాన్‌ U-13, U-15 క్రికెట్ ఆడటానికి సిద్ధమయ్యాడు. కానీ ప్రయోజనం లేకపోయింది. మెరుగైన బ్యాట్స్‌మన్‌గా రాణించాలని తన బ్యాటింగ్ టెక్నిక్‌ను సరిదిద్దుకున్నాడు. అతను ఆడిన అస్సాంతో ఢిల్లీ తరపున U-19 క్రికెట్ ఆటతో తన కెరీర్ మలుపుతిరిగింది. రిషబ్ పంత్ తన మొదటి ఇన్నింగ్స్‌లో 35 పరుగులతో అత్యధిక స్కోరు సాధించాడు. రెండవ ఇన్నింగ్స్‌లో 150 పరుగులు చేశాడు.

2016 అండర్-19 క్రికెట్ ప్రపంచ కప్ సందర్భంగా రిషబ్ పంత్ 2016 ఫిబ్రవరి 1న నేపాల్‌పై 18 బంతుల్లో ఫిఫ్టీని సాధించాడు.

 రోడ్డు ప్రమాదం 
2022 డిసెంబరు 30న రిషబ్ పంత్ ఢిల్లీ నుంచి స్వస్థలం ఉత్తరాఖండ్‌ కు కారులో వెళ్తుండగా రోడ్డు ప్రమాదం చోటు చేసుకుంది. రూర్కీ దగ్గర ఆయన ప్రయానిస్తున్న కారు అదుపు తప్పి డివైడర్‎ ని ఢీకొట్టింది. ఈ ప్రమాదంలో ఆయనకు తీవ్రగాయాలయ్యాయి. స్థానికులు ఆయనని వెంటనే దగ్గర్లో ఉన్న ఆస్పత్రికి తరలించారు. ప్రమాదం అనంతరం కారులో మంటలు చెలరేగాయి. మంటల్లో కారు పూర్తిగా దగ్ధమైంది.

ముంబయిలోని ఆసుపత్రిలో చికిత్స పొందుతున్న రిషబ్ పంత్ క్రమంగా గాయాల నుంచి కోలుకుంటున్నాడు. ఈ మేరకు ఆయన 2023 ఫిబ్రవరి 8న సోషల్ మీడియా వేదికగా ఒక ఫొటో షేర్ చేసాడు.

మూలాలు

వర్గం:భారతీయ క్రీడాకారులు
వర్గం:భారతీయ క్రికెట్ క్రీడాకారులు
వర్గం:1997 జననాలు